གཉིས་པ་ཡུལ་གང་དུ་མཛད་པ་ནི།བོན་གྱི་གདན་ས་ཆེན་པོ་གཡས་རུ་དབེན་ས་ཁ་ཞེས།སྐལ་ལྡན་བརྒྱ་ཕྲག་དུ་མས་ལུང་དང་རིགས་པའི་འབེལ་གཏམ་རྟག་ཏུ་སྒྲོགས་ཤིང་མཁས་གྲུབ་ཀྱི་ཚང་ཆེན་བར་མ་ཆད་པར་བརྡོལ་བའི་གནས་མཆོག་དེ་ཉིད་དོ།གསུམ་པ་ཕྱོགས་གར་གཏོགས་པ་ནི།བོན་སྒོ་བཞི་མཛོད་དང་ལྔ་ཡི་ནང་ནས།མཐོ་ཐོག་སྤྱི་རྒྱུག་མཛོད་ཀྱི་བོན་ཏེ།སྒོ་བཞི་ཀུན་ལ་རྒྱུག་ཅིང།མཐར་ཐུག་སྣང་ལ་རང་བཞིན་མེད་པའི་དོན་གཏན་ལ་འབེབ་པར་བྱེད་པའོ།སྡེ་སྣོད་གསུམ་གྱི་ནང་ནས།མངོན་པའི་སྡེ་སྣོད་གྱི་ཁོངས་སུ་གཏོགས་ཏེ།བསླབ་པ་ཤེས་རབ་ཀྱི་བསླབ་པ་བརྗོད་བྱའི་གཙོ་བོར་སྟོན་པའི་གཞུང་ཡིན་པའི་ཕྱིར་རོ།རིག་པའི་གནས་ལྔ་ཡི་ནང་ནས།སྒྲ་རིག་པའི་ཁོངས་སུ་གཏོགས་ཏེ།སྒྲ་རིག་པའི་འབུམ་སྡེ་གསུམ་གྱི་ནང་ནས་སྒྲ་ཚད་ཀྱི་རྩོད་འབུམ་ཁྲ་བོའི་ཁོངས་ནས་བྱུང་བ་ཡིན་པའི་ཕྱིར་རོ།བཞི་པ་རྒྱུད་གང་ལས་བཏུས་པ་ནི།རིག་པའི་གཏེར་མཛོད་དེ་ཉིད་ལས།ཀུན་ལས་བཏུས་པ་རིག་པའི་གཏེར་མཛོད་ཅེས།བདེར་གཤེགས་རྒྱལ་བའི་དགོངས་ལུང་མཐའ་དག་དང།རབ་གསལ་འཕགས་པའི་མན་ངག་བཅུད་དུ་འདྲིལ།ཞེས་པའི་ལུང་གི་བསྟན་དོན་ལྟར།སྟོན་པ་སངས་རྒྱས་ཀྱིས་གསུངས་པའི་སྒྲའི་འབུམ་གསུམ་དང།ཚད་མ་སྡེ་བདུན།གཞན་ཡང་ཞང་བོད་ཀྱི་མཁས་གྲུབ་ཆེན་པོ་བླ་ཆེན་དྲན་པ་ནམ་མཁས་མཛད་པའི་རྣམ་འབྱེད་འཕྲུལ་ལྡེ་དང།ལི་ཤུའི་མན་ངག་ལུང་གི་ཚད་མ།ཤ་རའི་གལ་མདོ་སོགས་ཀྱི་དགོངས་དོན་ཇི་བཞིན་བླངས་ཏེ་བཏུས་པར་མཛད་པའོ།ལྔ་པ་མཚན་ལ་ཇི་ལྟར་གསོལ་བ་ནི།ཚད་མའི་སྙིང་པོ་དེ་ཁོ་ན་ཉིད་ཀུན་ལས་བཏུས་པ་རིག་པའི་གཏེར་མཛོད་ཅེས་བྱ་བ་ཡིན།དེ་ཡང་སེམས་ཅན་ཐམས་ཅད་ཀྱི་བདེ་སྡུག་ནི་དེ་ཁོ་ན་ཉིད་ཀྱི་དོན་རྟོགས་པ་དང་མ་རྟོགས་པ་ལས་བྱུང་བར་གསུངས་ཤིང།དེ་ཁོ་ན་ཉིད་ཀྱི་དོན་རྟོགས་པར་བྱེད་པའི་ཐབས་ལ་ཐམས་ཅད་མཁྱེན་པས་བོན་གྱི་སྒོ་མོ་བརྒྱད་ཁྲི་བཞི་སྟོང་དུ་གསུངས་ཀྱང་།དེ་རྣམས་ཀྱི་དོན་ཚུལ་བཞིན་དུ་འགྲེལ་ཞིང་ཤེས་བྱའི་གནས་ལུགས་འཇལ་བར་བྱེད་པ་ལ་ཚད་མ་ནི་སྙིང་པོ་ལྟ་བུ་གྱུར་པས་ན།ཚད་མའི་སྙིང་པོ་དེ་ཁོ་ན་ཉིད།ཅེས་དང་།ཀུན་ལས་བཏུས་པ་རིག་པའི་གཏེར་མཛོད།ཅེས་བྱ་བ་ནི།མདོ་སྔགས་སེམས་གསུམ་གྱིས་མཚོན་སྔགས་སེམས་ཀྱི་གཞུང་ལུགས་རྒྱ་མཚོ་ལྟར་རྒྱ་ཆེ་ཞིང་གཏིང་ཟབ་པའི་ནང་ནས།དེ་ཁོ་ན་ཉིད་ཀྱི་དོན་གཏན་ལ་འབེབ་པར་བྱེད་པའི་ཚད་མའི་རྣམ་བཞག་ལ།རྩ་བའི་དབང་དུ་བྱས་ན།ཚད་མ་གསུམ་དང་།དེ་ལས་རྒྱས་པར་ཕྱེས་ན་ཚད་མ་དྲུག་གི་རིམ་པ་གུད་དུ་བཞུགས་པ་རྣམས་དང་།